CELEX: 32012D0628(01)
Language: sk
Date: 2012-06-26 00:00:00
Title: Rozhodnutie Komisie z  26. júna 2012 , ktorým sa zriaďuje skupina odborníkov na daň z pridanej hodnoty

28.6.2012   
            
            
               SK
            
            
               Úradný vestník Európskej únie
            
            
               C 188/2
            
         ROZHODNUTIE KOMISIE
   z 26. júna 2012,
   ktorým sa zriaďuje skupina odborníkov na daň z pridanej hodnoty
   2012/C 188/02
   EURÓPSKA KOMISIA,
   so zreteľom na Zmluvu o fungovaní Európskej únie,
   keďže:
   
               (1)
            
            
               V článku 113 zmluvy sa inštitúciám zverila úloha harmonizovať právne predpisy týkajúce sa daní z obratu, napríklad dane z pridanej hodnoty (DPH), s cieľom zabezpečiť riadne fungovanie vnútorného trhu.
            
         
               (2)
            
            
               V oznámení Komisie o budúcnosti DPH – Smerom k jednoduchšiemu, spoľahlivejšiemu a efektívnejšiemu systému DPH prispôsobenému jednotnému trhu (1), sa stanovil akčný plán širšej reformy systému DPH v EÚ. Komisia môže potrebovať pri výkone opatrení uvedených v tomto oznámení vyžiadať si odborné stanovisko špecialistov na DPH v rámci nejakého poradného subjektu.
            
         
               (3)
            
            
               Ako sa uvádza v danom oznámení a v súlade so zásadami inteligentnej regulácie (2), Komisia pri vypracúvaní a implementovaní nových politík v oblasti DPH pripisuje veľký význam získavaniu stanovísk a konkrétnych poznatkov zainteresovaných strán. Z tohto dôvodu je potrebné zriadiť skupinu odborníkov na DPH a vymedziť jej úlohy a štruktúru.
            
         
               (4)
            
            
               Táto skupina by sa mala skladať z osôb s požadovanou odbornosťou v oblasti DPH a organizácií zastupujúcich predovšetkým podniky, spotrebiteľov alebo daňových odborníkov, ktoré môžu byť nápomocné pri vypracúvaní a implementácii politík v oblasti DPH.
            
         
               (5)
            
            
               Komisii by mala poskytovať poradenstvo a odborný prehľad týkajúce sa prípravy a implementácie politík v oblasti DPH. Všetci členovia skupiny by sa mali veľmi aktívne a kvalifikovane zúčastňovať na jej zasadnutiach a prípadne aj na ich príprave a nadväzných krokoch.
            
         
               (6)
            
            
               Členovia skupiny by mali ustanoviť pravidlá sprístupňovania informácií.
            
         
               (7)
            
            
               Osobné údaje by sa mali spracúvať v súlade s nariadením Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (3),
            
         ROZHODLA TAKTO:
   Článok 1
   Predmet úpravy
   Týmto sa zriaďuje skupina odborníkov na DPH, nazývaná „skupina odborníkov v oblasti DPH“, ďalej uvádzaná ako „skupina“.
   Článok 2
   Úloha
   Úlohou skupiny je:
   
               a)
            
            
               poskytovať Komisii poradenstvo pri príprave legislatívnych aktov týkajúcich sa DPH a iných iniciatív v oblasti politiky DPH;
            
         
               b)
            
            
               poskytovať Komisii odborný prehľad pri implementácii legislatívnych aktov týkajúcich sa DPH a iných iniciatív v oblasti politiky DPH do praxe.
            
         Článok 3
   Konzultácie
   Komisia môže s touto skupinou konzultovať akúkoľvek otázku týkajúcu sa prípravy a implementácie právnych predpisov EÚ a iných iniciatív politiky prijímaných na úrovni EÚ v oblasti DPH.
   Článok 4
   Členstvo – Menovanie členov
   1.   Skupina pozostáva najviac zo 40 členov.
   2.   Členmi sú organizácie a jednotlivci menovaní na základe osobných predpokladov, s kvalifikáciou v oblastiach uvedených v článku 2.
   3.   Generálny riaditeľ pre dane a colnú úniu vymenúva členov spomedzi organizácií a jednotlivcov, ktorí reagovali na výzvu na podávanie prihlášok.
   4.   Organizácie navrhnú svojho zástupcu a jeho náhradníka, ktorý ho zastúpi v prípade neprítomnosti alebo indispozície. Generálny riaditeľ pre dane a colnú úniu môže zamietnuť zástupcu alebo jeho náhradníka, ktorých organizácia navrhla, ak nezodpovedajú profilu požadovanému vo výzve na podávanie prihlášok. V takýchto prípadoch sa príslušná organizácia požiada, aby navrhla iného zástupcu alebo iného náhradníka.
   5.   V prípade jednotlivcov menovaných na základe osobných predpokladov sa môže ustanoviť, aby mal každý člen svojho náhradníka. Tento náhradník sa vymenúva na základe rovnakých podmienok, akým podlieha člen, a automaticky vystrieda daného člena v prípade jeho neprítomnosti alebo indispozície.
   6.   Členovia sú menovaní na dva roky. Funkciu vykonávajú až do konca ich funkčného obdobia. Ich funkčné obdobie sa môže obnoviť, ak zareagujú na novú výzvu na podávanie prihlášok.
   7.   Uchádzači, ktorí sú považovaní za spôsobilých, ale neboli vymenovaní, môžu byť zaradení na rezervný zoznam (ďalej len „zoznam“) platný dva roky, ktorý Komisia použije na menovanie náhradných členov.
   8.   Členovia vymenovaní na základe ich osobných predpokladov konajú nezávisle a vo verejnom záujme.
   9.   Všetci členovia a ich zástupcovia sa veľmi aktívne a kvalifikovane zúčastňujú na zasadnutiach a aj na ich prípravách a prípadne nadväzných krokoch.
   10.   Členov, ktorí odstúpia alebo nespĺňajú podmienky stanovené v odsekoch 2, 8 a 9 tohto článku alebo v článku 339 zmluvy, môže na zvyšok ich funkčného obdobia nahradiť člen menovaný Komisiou. Komisia na menovanie náhradných členov použije daný zoznam.
   Ak generálny riaditeľ pre dane a colnú úniu usúdi, že zástupca alebo náhradník nespĺňa podmienky stanovené v odseku 9 tohto článku, môže požiadať organizáciu, aby navrhla iného zástupcu alebo iného náhradníka.
   11.   Mená jednotlivcov vymenovaných na základe ich osobných predpokladov a názvy organizácií sa uverejnia v registri expertných skupín Komisie a podobných subjektov (ďalej len „register“) a na webovej stránke Generálneho riaditeľstva pre dane a colnú úniu.
   12.   Osobné údaje sa zhromažďujú, spracúvajú a uverejňujú v súlade s nariadením (ES) č 45/2001.
   Článok 5
   Fungovanie
   1.   Skupine predsedá zástupca Komisie.
   2.   Skupina môže so súhlasom útvarov Komisie zriadiť podskupiny na preskúmanie špecifických otázok na základe pôsobnosti vymedzenej skupinou. Takéto podskupiny sa rozpustia hneď po splnení svojho poverenia.
   3.   Zástupca Komisie môže prizvať externých odborníkov, aby sa príležitostne zúčastnili na práci v skupine alebo podskupine, ak majú špecifickú odbornú kvalifikáciu, ktorú by skupina mohla využiť. Zástupca Komisie môže navyše udeliť štatút pozorovateľa určitým jednotlivcom či organizáciám, ako sa vymedzuje v pravidle 8 ods. 3 horizontálnych pravidiel o expertných skupinách.
   4.   Všetci členovia skupiny a ich zástupcovia, ako aj prizvaní odborníci a pozorovatelia, dodržiavajú povinnosti zachovávania služobného tajomstva stanovené v zmluve a jej vykonávacích predpisoch a bezpečnostné predpisy Komisie o ochrane utajovaných skutočností EÚ stanovené v prílohe k rozhodnutiu Komisie 2001/844/ES, ESUO, Euratom (4). V prípade nedodržiavania uvedených povinností môže Komisia prijať akékoľvek vhodné opatrenia.
   5.   Skupina a podskupiny sa spravidla stretávajú v priestoroch Komisie v takej podobe a podľa časového harmonogramu, ktoré určí Komisia. Komisia zabezpečuje služby sekretariátu. Na zasadaniach skupiny a jej podskupín sa môžu zúčastniť aj iní úradníci Komisie, ktorí sa zaoberajú prerokúvanými otázkami.
   6.   Skupina prijme rokovací poriadok na základe štandardného rokovacieho poriadku skupín odborníkov.
   7.   Komisia uverejňuje náležité informácie o činnosti skupiny buď priamo v registri alebo na príslušnej webovej stránke dostupnej prostredníctvom odkazu v registri.
   Článok 6
   Výdavky v súvislosti so zasadnutiami
   1.   Účastníci podieľajúci sa na činnostiach skupiny nie sú za poskytované služby odmeňovaní.
   2.   Cestovné náklady a náklady na pobyt, ktoré účastníkom vznikli v súvislosti s činnosťou skupiny, uhrádza Komisia v súlade s ustanoveniami platnými v rámci Komisie.
   3.   Tieto náklady sa uhrádzajú v medziach dostupných rozpočtových prostriedkov, ktoré sú pridelené v rámci ročného postupu prideľovania finančných prostriedkov.
   
      V Bruseli 26. júna 2012
      
         
            Za Komisiu
         
         Algirdas ŠEMETA
         
            člen Komisie
         
      
   
   
      (1)  KOM(2011) 851, 6.12.2011.
   
      (2)  KOM(2010) 543, 8.10.2010.
   
      (3)  Ú. v. ES L 8, 12.1.2001, s. 1.
   
      (4)  Rozhodnutie Komisie z 29. novembra 2001, ktorým sa mení a dopĺňa jej rokovací poriadok (Ú. v. ES L 317, 3.12.2001, s. 1).